Studente-onrus kan gehalte van voornemende dokters benadeelFoto: DarkoStojanovic/Pixabay.com Die RGSA het die verklaring Vrydag uitgereik ná ŉ vlaag betogings en universiteite wat hul deure gesluit het terwyl studente gratis hoër onderrig eis. Indien die universiteite gesluit bly, kan finalejaarstudente moontlik nie hul grade betyds afhandel nie. “Die huidige onstabiele omgewing by universiteite kan ŉ impak hê op die gehalte van toekomstige gesondheidspraktisyns en die akkreditasiestatus van opleidingsinstansies,” het die RGSA gewaarsku. Dit is ŉ voorvereiste vir gesondheidspraktisyns om by die RGSA te registreer in Suid-Afrika. “Suid-Afrika het tans beperkte hulpbronne wat gesondheidspraktisyns betref. Indien hierdie onstabiele akademiese omgewing voortduur, sal dit finalejaarstudente se registrasies beïnvloed.” Kgosi Letlape, president van die RGSA, het namens die raad ŉ beroep op belanghebbendes gedoen “om met absolute selfbeheersing op te tree en die kwessies so gou as moontlik op te los met die beskikbare hulpbronne, sodat studente hul studies in 2016 kan afhandel”. Hy het gesê dit is noodsaaklik, om seker te maak dat gesondheidsdienste aan gemeenskappe nie ly onder nie-kwalifikasie nie. Die RGSA is ŉ statutêre liggaam wat onder die Wet op Gesondheidspraktisyns (56 van 1974) opgerig is. Die organisasie se mandaat is om die gesondheidsbedryf van die land te reguleer en seker te maak dat instansies, wat opleiding en onderrig verskaf, geakkrediteer is om die gesondheidstandaarde van Suid-Afrika te verseker. Lees alle vorige berigte oor studentebetogings op Maroela Media.